平皋木芙蓉千株爛然雲錦醉行其中如遊芙蓉城也作歌紀之
作者：舒岳祥
朝代：宋

paragraphs: 牡丹一名木芍藥，拒霜也號木芙蓉。
好花名盡多重疊，不取枝同取貌同。
悲鴻一聲天雨血，落霞萬頃江飲虹。
水花已盡岸花出，千朵萬朵能白紅。
曾共鴛鴦登繡縟，也隨鸂鶒上屏風。
金釵欲插嫌花重，玉手高攀與面重。
弄色合歡無限思，九心千葉爲誰容。
朝看花開紅偏淡，暮見花斂紅轉濃。
朝開夕斂如趨市，明日風光移別蘤。
平生愛花入骨髓，白頭出沒與花似。
老我逢花六十秋，花開花落水悠悠。
未喫太平一杯酒，歲歲花開伴白頭。